Mikko Rantanen fanittaa Huuhkajia.

Colorado Avalanchen suomalaisässä Mikko Rantanen on yhä sivussa nilkkavamman takia. AOP

Mikko Rantasen mieli palaa jo kaukaloon. Noin kolmen viikon mittainen sairausloma on kulunut kuntoutuksen parissa. Hyökkääjän nilkka vääntyi ikävän näköisesti lokakuun 22. päivän ottelussa. Nyt Rantanen paljastaa, että nilkka oireili jo aikaisemmin.

– Pari peliä ennen varsinaista loukkaantumista se kipeytyi aika pahasti. Luulen, että siinä oli osasyy tälle loukkaantumiselle, kipeää paikkaa varoo vähän alitajuisesti. Ja sitten voi käydä noin, Rantanen kertoo Iltalehdelle.

Loukkaantumisen jälkeen mies ei ole reissannut joukkueen mukana, vaan kuntouttanut jalkaa kotona Denverissä.

– Nilkan nivelsiteissä oli repeämä. Kuntoutus on hyvässä mallissa, olen nyt ollut kolme päivää peräkkäin jäällä. Toivottavasti pystyn pelaamaan pian. Mutta paluulle ei ole mitään aikataulua, päivä kerrallaan pitää mennä.

Tylsää

23-vuotiaan tähden aika käy pitkäksi.

– Päivät on olleet sellaisia, että juuri mitään mutta ei ole ollut paitsi hoidot, kuntoutus ja treeni. On ollut tylsää. Muiden loukkaantuneiden Gabriel Landeskogin ja Colin Wilsonin kanssa ollaan käyty syömässä, siinä on aikaa saatu vähän kulumaan. Loukkaantuneena ei kannata matkustaa joukkueen kanssa, kotona kuntouttaminen ja harjoittelu on helpompaa.

NHL Suomeen

NHL jatkaa Global Series -otteluita Euroopassa ensi syksynä. Colorado Avalanche kohtaa Columbus Blue Jacketsin kahdessa ottelussa Helsingissä. On selvää, että show pyörii silloin pitkälle Rantasen ympärillä.

– Ihan huikea juttu tulla Suomeen pelaamaan. Nyt perhe ja kaverit pääsevät katsomaan pelejä. Ja pääsen näyttämään pelikavereille Suomea. Ei sellaiseen välttämättä tule enää toista mahdollisuutta.

Tsempit Huuhkajille

Rantanen on suuri jalkapallofani. Nassikkana hän pelasi lajia vuosia Maskun Palloseurassa. Kiekkoilija tietää täysin Huuhkajien tilanteen perjantai-illan ottelussa.

– Luotto on kova, niin hyvin joukkue on pelannut ja homma on täysin omissa käsissä. Uskon täysin voittoon perjantain pelissä. Kun Suomi pelaa EM-kisoissa, niin lähden kyllä katsomaan pelejä, NHL-miljonääri vakuuttaa.

Sitä ennen hyökkääjä haluaa kuntoutua ja palata jäälle auttamaan joukkuettaan.